_:n299b1dc6c5c2496a9d82b4cf9e617b02xb0
<http://schema.org/articleBody>
"Σε υψηλά επίπεδα παραμένουν οι αφίξεις ξένων τουριστών στα νησιά του Νοτίου Αιγαίου και τον Σεπτέμβριο, καθώς  από την 1η έως τις 12 Σεπτέμβρη, σε Κυκλάδες και Δωδεκάνησα προσγειώθηκαν περισσότερα από 2.000 αεροσκάφη, που μετέφεραν πάνω από 270.000 επιβάτες από το εξωτερικό, περισσότερους δηλαδή από τους μισούς της αντίστοιχης περιόδου της περσινής χρονιάς.\r\nΣύμφωνα με τα στοιχεία της Πρωτοβουλίας Νοτίου Αιγαίου για τον Τουρισμό, από τους 270.000 περίπου επιβάτες, οι 128.209 επέλεξαν τη Ρόδο για τις διακοπές τους, αθροίζοντας στο συνολικό αριθμό επιβατών που έχει συγκεντρώσει το νησί από την αρχή της φετινής τουριστικής περιόδου περίπου το 1 εκατομμύριο, που σημαίνει ότι η Ρόδος πλησιάζει ήδη τον στόχο του διπλασιασμού των συνολικών αφίξεων του 2020.\r\nΙκανοποιητικό ρυθμό αφίξεων διατηρούν τον πρώτο μήνα του φθινοπώρου και τα νησιά της Δωδεκανήσου, Κως και Κάρπαθος. Πιο συγκεκριμένα, περισσότεροι από 62.000 επιβάτες από το εξωτερικό επισκέφθηκαν έως τις 12 Σεπτεμβρίου την Κω, ανεβάζοντας το συνολικό αριθμό των αεροπορικών αφίξεων στο νησί το μισό περίπου εκατομμύριο.\r\nΑντίστοιχα, και η αεροπορική κίνηση στο αεροδρόμιο της Καρπάθου θυμίζει Αύγουστο με τις αφίξεις να φτάνουν σε δέκα μέρες τις 5.000.\r\nΠολύ δυναμικά συνεχίζονται οι ροές από το εξωτερικό για την Σαντορίνη, καθώς, ενώ όλο τον περσινό Σεπτέμβριο υποδέχθηκε 33.853 επισκέπτες μέσω απευθείας διεθνών αφίξεων, μέσα στο πρώτο δεκαήμερο του φετινού μήνα τους έχει ήδη ξεπεράσει κατά περισσότερο από 10.000, μετρώντας συγκεκριμένα 45.057 αφίξεις (μέχρι τις 12 Σεπτεμβρίου).\r\nΙδιαίτερη είναι και η δυναμική της Μυκόνου που τις πρώτες δέκα μέρες «κάλυψε» το σύνολο των αφίξεων του Σεπτεμβρίου του 2020 (30.620 αφίξεις).\r\nΣημειώνεται ότι στα παραπάνω στοιχεία δεν περιλαμβάνονται οι επιβάτες που μετακινούνται μέσω του διεθνούς αεροδρομίου «Ελευθέριος Βενιζέλος» με πτήσεις εσωτερικού αλλά και οι επιβάτες που μετακινούνται μέσω του ακτοπλοϊκού δικτύου."
<https://www.moneyreview.gr/business-and-finance/47135/toyrismos-paramenoyn-ypsila-oi-afixeis-xenon-sta-nisia-kai-ton-septemvrio/>